

**З А П О В Е Д**

На основание чл. 10, ал.1, т. 1 от Закона за държавната финансова инспекция във връзка с изпълнението на т. 2 от Раздел I на Заповед № РД-01-856/19.10.2021 г. на министъра на здравеопазването за въвеждане на временни противоепидемични мерки на територията на Република България

**НАРЕЖДАМ:**

**I.**За периода на удължения срок на извънредната епидемиологична обстановка от 1 септември 2021 г. до 30 ноември 2021 г. съгласно Решение № 629 на Министерския съвет от 26.08.2021 г., считано от 21.10.2021 г. провеждането на конкурсни процедури и процедури за мобилност за назначаването на държавни служители (процедурите) да се извършва при условията, посочени в заповедта на министъра на здравеопазването, а именно:

1.Всички служителите на Агенцията за държавна финансова инспекция /АДФИ/, ангажирани с провеждането на процедурите, да са ваксинирани или преболедували COVID-19, или да разполагат с отрицателен резултат от проведено изследване, удостоверено с валидни документи за ваксинация, преболедуване или изследване по смисъла на Заповед № РД-01.733 от 27.08.2021 г. на министъра на здравеопазването;

2.до участие в съответния етап на процедурите на място, в административната сграда на Агенцията за държавна финансова инспекция, се допускат само лица, които:

а) са ваксинирани или преболедували COVID-19, удостоверено с валидни документи за ваксинация или преболедуване по смисъла на Заповед № РД-01.733 от 27.08.2021 г. на министъра на здравеопазването или

б) представят отрицателен резултат от проведено до 72 часа преди влизане в Министерството на финансите изследване по метода на полимерно верижна реакция за COVID-19 или бърз антигенен тест (до 48 часа преди влизане в сградата на агенцията), удостоверено чрез валиден документ съгласно Заповед № РД-01.733 от 27.08.2021 г. на министъра на здравеопазването.

**II.** При провеждането на процедурите в Агенцията за държавна финансова инспекция, ангажираните в тях служители на агенцията и участниците са длъжни да носят защитна маска за лице за еднократна или многократна употреба, която да ползват съгласно препоръките в Приложение № 3 към Заповед № РД-01-743 от 31.08.2021 г. на министъра на здравеопазването.

Контрола по изпълнението на заповедта възлагам на главния секретар на АДФИ.

Заповедта да се публикува на интернет страницата на агенцията и да се доведе до знанието на всички служители за сведение и изпълнение, а участниците в процедурите да бъдат предварително информирани за нея.

**ДИРЕКТОР**

**НА АГЕНЦИЯ ЗА ДЪРЖАВНА**

**ФИНАНСОВА ИНСПЕКЦИЯ**

